钦定古今图书集成/明伦汇编/官常典/第388卷 > 袁瓌
## 钦定古今图书集成/明伦汇编/官常典/第388卷 > 袁瓌

按《晋书》本传，“瓌字山甫，陈郡阳夏人，魏郎中令焕之
曾孙也。祖父早卒，瓌与弟猷欲奉母避乱，求为江淮
间县，拜吕令，转江都，因南渡。元帝以为丹阳令。中兴
间，拜奉朝请，迁治书御史。时东海王越尸既为石勒
所焚，妃裴氏求招魂葬越，朝廷疑之。瓌与博士傅纯
议，以为招魂葬是谓埋神，不可从也。帝然之，虽许裴”
氏，招魂葬越，遂下诏禁之。寻除庐江太守。大将军王
敦引为谘议参军，俄为临川太守。敦平，为镇南将军，
下敦军司。寻自解还都，游于会稽。苏峻之难，与王舒
共起义军，以功封长合乡侯。征补散骑常侍，徙大司
农，寻除国子祭酒。顷之，加散骑常侍。于时丧乱之后，
礼教陵迟，瓌上疏曰：“臣闻先王之教”也，崇典训以弘
远代，明礼学以统后生，所以导万物之性，畅为善之
道也。宗周既兴，文史载焕，端委垂于南蛮，颂声溢于
四海。故延陵聘鲁，闻《雅》而叹；韩起适鲁，观《易》而美。何
者？立人之道，于斯为首。孔子恂恂以教洙泗，孟轲系
之以诲诱无倦。是以仁义之声，于今犹存；礼让之节，
时或有之。畴昔皇运陵替，丧乱屡臻，儒林之教渐颓，
序庠之礼渐阙，国学索然，坟籍莫启，有心之徒，抱志
无由。昔魏武帝身亲介胄，务在武功，犹尚废鞍览卷，
投戈吟咏。况今陛下以圣明临朝，百官以虔恭莅事，
朝野无虑，江外谧静。如之何泱泱之风，漠然无闻；洋
洋之美，坠于圣世乎？古人有言：“‘《诗》《书》义之府，《礼》《乐》德
之则’。实宜留心经籍，阐明学义，使讽诵之音，盈于京
室。味道之贤，是则是咏，岂不盛哉！若得给其宅地，备
其学徒，博士僚属，粗有其官，则臣之愿也。”疏奏，成帝
从之。国学之兴，自瓌始也。以年在悬车，上疏告老。寻
卒。追赠光禄大夫，谥曰恭。子乔嗣。